作者：王庚
词牌/韵律：贺新郎

paragraphs: 满劝黄封酒。
是年年、春色长绕，径花宫柳。
碧水丹山添清气，岁月兰亭癸丑。
看枢极、光腾台斗。
细数中书堂壁记，自欧韩、富范题名后，还有似、我公否。
好知天意生贤候，正造化安排，孕出五阳之秀。
何物一阴犹踯躅，尽决还公只手。
这一著、邦家之寿。
宰相时来须教做，算人间、是处鱼羹有。
名与节，久轩久。